Die Franse Suidelike en Antarktiese Gebiede (Frans: Territoire des Terres australes et antarctiques françaises of Terres australes et antarctiques françaises ook T.A.A.F. of TAAF) is antarktiese, vulkaniese eilande in die suidelike Indiese Oseaan, suid van Afrika en omtrent ewe ver van Afrika, Antarktika, en Australië. Die Franse suidelike lande en seë is in 2019 deur Unesco as 'n wêrelderfenisgebied gelys. Die Franse Suidelike en Antarktiese Gebiede is deel van die oorsese gebiede van Frankryk (Frans: territoire d'outre-mer). Dit is sedert 1955 'n oorsese gebied van Frankryk. Dit is te vore vanuit Parys deur 'n administrateur supérieur, bygestaan deur 'n sekretaris-generaal, bestuur; sedert Desember 2004 word dit egter deur 'n préfet (tans, Michel Champon), met hoofkantoor in Saint-Pierre op Réunioneiland bestuur. Die "hoofstad" (hoofbasis) van die gebied is Martin-de-Viviès op Île Amsterdam.